Õiguskantsleri Kantselei

Kohtu 8

15193 Tallinn

[info@oiguskantsler.ee](mailto:info@oiguskantsler.ee)

AVALDAJA: MTÜ Keila Korvpallikool

registrikood 80313345

Nooruse tn 7

76607 Keila

E-post: [info@keilakk.eu](mailto:info@keilakk.eu) 26.08.2024

**A V A L D U S**

Keila Korvpallikool tegutseb Keilas aastast 2010, pakkudes kohalikele noortele kvaliteetseid korvpallitreeninguid ja sportliku eneseteostuse väljundit. Hooajaks 2022/23 tõusis Keila KK meeste esindusvõistkond esmakordselt Eesti korvpalli meistriliigasse. Ühtlasi oli see enam kui 20-aastase pausi järel esimene kord, mil Keilas asuv korvpalliklubi pälvis võimaluse mängida Eesti klubikorvpalli kõrgeimal tasemel.

Vastavalt Keila linna sportmängude esindusvõistkondade toetamise korrale (edaspidi Kord) esitas 14.05.2024 MTÜ Keila Korvpallikool (edaspidi Keila Korvpallikool) Keila Linnavalitsusele taotluse sportmängude esindusvõistkondade toetamiseks (vt lisa 1). Keila Korvpallikool vastab ainsa klubina Keila linna sportmängude esindusvõistkondade toetamise korras § 2 lg 1 toodud tingimustele. Samasugusel vormingul ja samasisulise taotluse on esitanud 13.05.2024 MTÜ Keila Basket (edaspidi Keila Basket) (vt lisa 2). Keila Basket osas rakendab linn Korra § 2 lg 2 toodud erandit.

Keila Korvpallikooli ja Keila Basket poolt esitatud taotlused olid täidetud eelnimetatud määruse alusel LV poolt kehtestatud vormingul läbi SPOKU keskkonna. Kuigi Keila linna sportmängude esindusvõistkondade toetamise kord § 4 lg 1 p 3 sätestab, et taotlus peab sisaldama „osaletava liiga või võistlussarja nimi ja kirjeldust“ ei olnud vastavat lahtrit taotluse täitmisel eelnimetatud vormil (vt lisa 1, lisa 2).

Nõunik Jaanus Väljamäe vastas 17.05.2024 Keila Korvpallikooli taotlusele (vt lisa 3, lisa 4):

*„Palun täpsustada taotluse sisu. Mis spordiala, mis võistkond? Taotlusele peab olema lisatud spordialaliidu kinnitus, et see võistkond osaleb alaliidu tiitlivõistlusel.*

*Taotluse parandamiseks minge Spokusse“*

Tarmo Hein vastas samal päeval nõunikule:

“*Spoku keskkonnas taotluse vormil vastavad lahtrid puuduvad, seega vastan kirja teel.*

*Spordiala: Korvpall*

*Võistkond: Meeste esindusvõistkond*

*Alaliidu kinnitus: MTÜ-l Keila Korvpallikool on meistriliigas osalemise litsents olemas aastast 2022.“*

Keila Linna dokumendiregistrist ei nähtu, et Keila Basket (vt lisa 2) oleks oma taotlusele lisanud Eesti Korvpalliliidu kinnitust, mida nõunik Keila Korvpallikoolilt küsis. Varsematel aastatel ei ole sellist kinnitust küsitud. Kui Keila Korvpallikool Eesti Korvpalliliidult vastavasisulist kinnitust küsis, andis korvpalliliit kinnituse selle kohta, et Keila Korvpallikoolil on registreerimisõigus võistlustele (vt lisa 10). Nimetatud kinnitus LV-le ei sobinud. Kuna Keila linna avalikust dokumendiregistrist ei nähtu, millise sisuga ja kas üldse, Eesti Korvpalliliit andis Keila Basketile kinnituse, ei tea me asjaolu, kas Keila Basket on esitanud Keila LV-le enne 16.05.2024 alaliidu kinnituse selle kohta, et võistkond osaleb tiitlivõistlustel. Eesti Korvpalliliidul avalik dokumendiregister puudub, seetõttu ei saa ka me sealt kontrollida. Võime oletada, et 13. maiks sai Keila Basketil olla vastavasisuline kinnitus vaid ühel juhul, kui ta oli tasunud osavõtutasu. Tähtaeg registreerimiseks oli 01.07.2024. Keila KK-le väljastati kinnitus, mis linnale sobis, alles 15.07.2024, kui kõik võistkonnad olid registreerimistasud vastavalt Eesti Korvpalliliidu poolt esitatud arvele ära tasunud (vt lisa 11).

Infoks: 18.08.2024 seisuga ei ole linna poolt taotluse vormingule lisatud nõuniku poolt viidatud **spordiala** lahtrit. On lisatud küll üks uus lahter nimetusega „Liiga ja võistlussarja nimi ja nimetus“. Seda tõendab käesolevale kirjale lisatud taotluse vorm 4 lehel, mis on SPOKUs salvestatud 18.08.2024 (vt lisa 5 lk 1-4). Selle muudatusega tunnistab Keila LV, et ta on ise koostanud puuduliku taotluse vormi. Kuid pahatahtlikult soovitakse seda puudust panna Keila Korvpallikooli süüks puuduliku taotluse esitamisel. Samuti on lisast 5 näha, et jätkuvalt **taotluse juurde ei saa lisada/alla laadida faile**.

*Küsimus: kui taotluse vormi juurde ei ole lisatud alaliidu kinnituse võimalust, kas siis LV-l on õigus oodata, et MTÜ oleks pidanud selle ise esitama? Kuidas MTÜ pidi teadma sellest nõudest, sest Korras vastav nõue puudub ning varasematel aastatel ei ole seda küsitud. Kahetsusväärselt on Keila KK taotluse puudusele juhtinud nõunik tähelepanu üks päev peale korralduse väljaandmist s.o 17.05, seega võib oletada, et on loodud sihilikult olukord, kus on tahetud Keila KK taotlust mitte menetleda?*

16.05.2024 oli Keila LV-le esitatud 2 taotlust (Keila Basketi ja Keila KK poolt) Keila Linnavalitsusele oleks pidanud järgima Keila linna sportmängude esindusvõistkondade toetamise korda (§ 4´lg 1) ning arvestama toetuse määramisel toetuse määramisel osalevate esindusvõistkondade arvu Keila linnas.

16.05.2024 nr 2-2/125 korraldusega andis Keila LV 50 000€ Keila Basketile (vt lisa 6). Lisatud 16.05 Keila LV istungi protokolli (vt lisa 7).

Enam kui kolm kuud hiljem, 22.08.2024, andis Keila Linnavalitsuse nr 2-2/230 korralduse (vt lisa 8), millega jäeti Keila Korvpallikooli taotlus rahuldamata, kuna linnaeelarvest puuduvad vastavad vahendid. Eelnimetatud korralduses on LV kinnitanud, et taotlus oli **nõuetekohane.**

Ka kirjade, protokollide jm dokumentide esitamisega on olnud Keila linna avalikus dokumendiregistris siiani palju segadust. Nt 22.08.2024 nr 2-2/230 korraldus on registreeritud 21.08.2024 ehk päev enne korralduse vastu võtmist (vt lisa 9).

Täiendav info: 21.06.2024 ilmus Delfis artikkel „Keila linnapeale näib korvpallikooli meistriliiga plaan vägisi punnitamisena: praegu meil toetuseks raha pole“. Nimelt väidab linnapea, et Keila Korvpallikool esitas taotluse linnale **paar nädalat** tagasi. Tegelikult oli avalduse esitamisest möödunud enam kui üks kalendrikuu.

Keila Korvpallikoolile jääb arusaamatuks, kas 14.05.2024 Keila Korvpallikooli poolt esitatud taotluse menetluses on Keila Linnavalitsuse täitnud õigeaegselt menetlustähtaegu, kas on järgitud Keila linna sportmängude esindusvõistkondade toetamise korda, kas on käitutud heatahtlikult (nõunik tõi Keila KK taotluse puudused välja päev pärast korralduse välja andmist), kas on õiguspärane, et avalikuvõimu kandja annab avalikus meedias vale infot, kas on järgitud halduse head tava jms.

Lugupidamisega

/allkirjastatud digitaalselt/

Tarmo Hein

MTÜ Keila Korvpallikool

Juhatuse liige

**Lisad:**

1. Lisa 1 - Keila Korvpallikool 14.05 taotlus
2. Lisa 2 - Keila Basket 13.05 taotlus
3. Lisa 3 - 17.05.2024 nõunik J.Väljamäe kiri taotluse tagasilükkamise kohta
4. Lisa 4 -17.05.2024 T.Heina vastus nõunikule ja 23.05.2024 nõuniku vastus (ühes dokumendis)
5. Lisa 5 – taotluse vorm SPOKUS lk 1-4
6. Lisa 6 - 16.05.2024 Keila LV korraldus nr 2-2/125
7. Lisa 7 - 16.05.2024 LV istungi protokoll
8. Lisa 8 - 22.08.2024 Keila LV korraldus nr 2-2/230
9. Lisa 9 – dokumendiregistri väljavõte 23.08.2024 registreeritud korraldus
10. Lisa 10 - EKL kinnitus. Meeste Korvpalli Meistriliiga osalemine 2024/2025 hooajal
11. Lisa 11 - EKL kinnitus. Osalemine 24-25 hooajal.

**Lingid:**

1. Delfi artikkel: <https://sport.delfi.ee/artikkel/120302436/keila-linnapeale-naib-korvpallikooli-meistriliiga-plaan-vagisi-punnitamisena-praegu-meil-toetuseks-raha-pole>
2. Keila linna sportmängude esindusvõistkondade toetamise kord, viide Riigi Teatajale:

<https://www.riigiteataja.ee/akt/409052024021>